[pic] | EIROPAS KOMISIJA | Briselē, 15.2.2011 COM(2011) 70 galīgā redakcija KOMISIJAS ATZINUMS par Eiropadomes lēmuma projektu, ar ko Līguma par Eiropas Savienības darbību 136. pantu groza attiecībā uz stabilitātes mehānismu dalībvalstīm, kuru naudas vienība ir euro KOMISIJAS ATZINUMS par Eiropadomes lēmuma projektu, ar ko Līguma par Eiropas Savienības darbību 136. pantu groza attiecībā uz stabilitātes mehānismu dalībvalstīm, kuru naudas vienība ir euro EIROPAS KOMISIJA, ņemot vērā Līgumu par Eiropas Savienību un jo īpaši tā 48. panta 6. punkta otro daļu, tā kā: 1. Beļģijas valdība 2010. gada 16. decembrī saskaņā ar Līguma par Eiropas Savienību (LES) 48. panta 6. punkta pirmo daļu Eiropadomei iesniedza priekšlikumu pārskatīt Līguma par Eiropas Savienības darbību (LESD) 136. pantu, tam pievienojot jaunu punktu, kurā būtu paredzēts, ka dalībvalstis, kuru naudas vienība ir euro, var izveidot stabilitātes mehānismu, ko izmantos, ja obligāti vajadzīgs, lai nodrošinātu visas euro zonas stabilitāti, un kurā būtu noteikts, ka jebkādas nepieciešamās finansiālās palīdzības piešķiršanai saskaņā ar šo mehānismu piemēros stingrus nosacījumus. 2. Eiropadome 2010. gada 16. un 17. decembra sanāksmē nolēma, ka ir jāveic grozījumi LESD, lai euro zonas dalībvalstis varētu izveidot šādu Eiropas stabilitātes mehānismu. 3. Šim nolūkam Eiropadome apstiprināja lēmuma projekta tekstu par grozījumiem LESD un nolēma nekavējoties sākt vienkāršoto pārskatīšanas procedūru, kas paredzēta LES 48. panta 6. punktā. 4. Eiropadomes priekšsēdētājs 2010. gada 20. decembra vēstulē lūdza Komisiju sniegt savu atzinumu. 5. Ar Eiropadomes pieņemto lēmuma projektu LESD 136. pantam tiek pievienots 3. punkts, kurā noteikts, ka dalībvalstis, kuru naudas vienība ir euro, var izveidot stabilitātes mehānismu, ko izmantos, ja obligāti vajadzīgs, lai nodrošinātu visas euro zonas stabilitāti, un kur būtu noteikts, ka jebkādas nepieciešamās finansiālās palīdzības piešķiršanai saskaņā ar šo mehānismu piemēros stingrus nosacījumus. 6. Šis jaunais punkts, kas būs viens no LESD noteikumiem attiecībā uz dalībvalstīm, kuru naudas vienība ir euro, apstiprina, ka Savienības tiesiskais regulējums neliedz dalībvalstīm, kuru naudas vienība ir euro, izveidot pastāvīgu stabilitātes mehānismu, kas ļauj tām saņemt nepieciešamo finansiālo palīdzību. 7. Eurogrupa 2010. gada 28. novembra sanāksmē pieņēma deklarāciju par turpmākā mehānisma vispārējām iezīmēm, ko Eiropadome apstiprināja. 8. Ar šo atzinumu Komisija vēlas, no vienas puses, izvērtēt Eiropadomes apstiprināto lēmuma projektu attiecībā uz vienkāršotās pārskatīšanas procedūras izmantošanas nosacījumiem un, no otras puses, paust savu nostāju par Līguma grozījumu saturu. 9. Pirmkārt, Komisija uzskata, ka ir izpildīti nepieciešamie nosacījumi, lai piemērotu vienkāršoto pārskatīšanas procedūru, kas paredzēta LES 48. panta 6. punktā. 10. No vienas puses, ierosinātais grozījums attiecas uz noteikumu, kas ietverts LESD trešajā daļā par Savienības iekšpolitiku un rīcību. Turklāt Komisija atzīst, ka šis grozījums ne tiešā, ne netiešā veidā neietekmē citas LESD daļas. 11. No otras puses, minētais grozījums neietekmē Savienības kompetences, kas tai piešķirtas Līgumos. Tā mērķis nav radīt jaunu juridisko pamatu, lai Savienība varētu veikt darbības, kuras nebija iespējams veikt pirms Līguma grozīšanas. Saskaņā ar lēmuma projektu dalībvalstis, kuru naudas vienība ir euro, tieši izveidos pastāvīgo stabilitātes mehānismu. 12. Turklāt lēmuma projekts nesašaurina Savienībai un tās iestādēm piešķirtās kompetences. Tas neskars ne īpašos solidaritātes mehānismus, kas noteikti LESD 122. un 143. pantā un paredzēti gadījumiem, kad dalībvalstīs ir problemātiska situācija vai pastāv nopietns risks, ka šāda situācija varētu rasties, ne arī Savienības kompetences saistībā ar ekonomikas un finanšu politikas koordinēšanu un uzraudzību dalībvalstīs kopumā un jo īpaši dalībvalstīs, kuru naudas vienība ir euro. 13. Attiecībā uz pēdējo minēto aspektu Komisija 2010. gada 29. septembrī ierosināja vērienīgu tiesību aktu paketi, lai pastiprinātu ekonomikas pārvaldību, jo īpaši euro zonas ietvaros, un tā atzinīgi novērtē politisko atbalstu, ko saistībā ar šo paketi ir sniegusi Eiropadome. Pasaules ekonomikas un finanšu krīze ir uzsvērusi un palielinājusi nepieciešamību pastiprināt izveidoto Ekonomikas un monetārās savienības (EMS) satvaru, lai nostiprinātu makroekonomikas un publisko finanšu stabilitāti. Šim nolūkam ir nepieciešams ciešāk koordinēt euro zonas dalībvalstu ekonomikas un budžeta politiku, kas ir galvenais mērķis Komisijas tiesību aktu paketei, par ko pašlaik notiek apspriedes Eiropas Parlamentā un Padomē. Šis mērķis tika atzīts un izvērtēts arī nobeiguma ziņojumā, ko Eiropadomes priekšsēdētāja vadītā darba grupa 2010. gada oktobrī iesniedza Eiropadomei. 14. Savienības veiktā ekonomikas pārvaldība euro zonas ietvaros veidos pamatu, uz kura obligāti būs jābalsta turpmākais stabilitātes mehānisms. Lai veicinātu EMS pareizu darbību, ar šā mehānisma palīdzību nodrošinātā palīdzība tiks piešķirta saskaņā ar stingriem nosacījumiem, kuru pamatā būs Savienības līmenī pieņemti norādījumi. Komisija īstenos visas iniciatīvas – likumdošanas vai citas iniciatīvas, lai nodrošinātu saskaņotību starp šo turpmāko mehānismu un Savienības veikto ekonomikas pārvaldību, jo īpaši euro zonā, saskaņā ar kompetencēm, kas Savienībai un tās iestādēm piešķirtas ar Līgumu. 15. Papildus šai pastiprinātajai ekonomikas pārvaldībai EMS satvara nostiprināšanai ir nepieciešams arī ieviest noturīgu institucionālu un finanšu mehānismu, lai euro zonas dalībvalstīs pārvarētu grūtības vai novērstu šādu grūtību draudus. Turklāt 2010. gada notikumi ir apliecinājuši, ka gadījumos, kad viena euro zonas dalībvalsts saskaras ar nopietnām finansiālām grūtībām, pastāv risks, ka tās var ietekmēt arī citas dalībvalstis. Lai arī bija iespējams ātri atrast pagaidu risinājumus, izveidojot Eiropas finanšu stabilizācijas mehānismu un Eiropas finanšu stabilizācijas instrumentu, Komisija pilnībā atbalsta pastāvīga mehānisma principu, AR ŠO SNIEDZ LABVĒLĪGU ATZINUMU par projektu Eiropadomes lēmumam, ar ko Līguma par Eiropas Savienības darbību 136. pantu groza attiecībā uz stabilitātes mehānismu dalībvalstīm, kuru naudas vienība ir euro. Šis atzinums ir adresēts Eiropadomei.